ปฏิบัติการเนื้อสับ

ปฏิบัติการเนื้อสับ (Operation Mincemeat) เป็นปฏิบัติการลวงที่ประสบความสำเร็จของอังกฤษในสงครามโลกครั้งที่สอง เพื่ออำพรางการบุกครองเกาะซิซิลีของฝ่ายสัมพันธมิตร ค.ศ. 1943 สมาชิกหน่วยข่าวกรองของอังกฤษได้ใช้ศพของกลินดวร์ ไมเคิล ชายจรจัดที่เสียชีวิตจากการกินยาพิษหนู แต่งตัวให้เขาเป็นเจ้าหน้าที่นายทหารเรือแห่งราชนาวีอังกฤษ และวางสิ่งของเครื่องใช้ส่วนตัวบนตัวเขาเพื่อระบุว่า เขาคือนาวาเอก (ว่าที่นาวาตรี) วิลเลียม มาร์ติน ที่ถูกสมมติขึ้น นอกจากนี้ ยังมีการนำจดหมายโต้ตอบระหว่างนายพลอังกฤษสองคน ซึ่งบ่งชี้ว่าฝ่ายสัมพันธมิตรวางแผนที่จะบุกกรีซและซาร์ดิเนีย โดยใช้เกาะซิซิลีเป็นเพียงเป้าหมายล่อลวง มาวางไว้บนศพด้วย

ปฏิบัติการเนื้อสับ เป็นส่วนหนึ่งของปฏิบัติการบาร์เคลย์ (Operation Barclay) ที่กว้างขวางกว่า โดยอ้างอิงจากบันทึกของทรอท (Trout memo) ค.ศ. 1943 ซึ่งถูกเขียนโดยพลเรือตรี จอห์น ก็อดฟรีย์ ผู้อำนวยการกองข่าวกรองทางทะเล และผู้ช่วยส่วนตัวของเขา นาวาตรี เอียน เฟลมมิง ด้วยการอนุมัติของนายกรัฐมนตรีอังกฤษ วินสตัน เชอร์ชิลล์ และผู้บัญชาการทหารอเมริกันในทะเลเมดิเตอร์เรเนียน พลเอก ดไวต์ ดี. ไอเซนฮาวเวอร์ แผนการเริ่มต้นด้วยการขนส่งศพไปยังชายฝั่งทางใต้ของสเปนโดยเรือดำน้ำ และปล่อยศพใกล้ชายฝั่ง ซึ่งชาวประมงสเปนเก็บได้ในเช้าวันรุ่งขึ้น รัฐบาลสเปนซึ่งวางตัวเป็นกลางได้แบ่งปันสำเนาเอกสารกับหน่วยข่าวกรองทางทหารของเยอรมัน (อัพแวร์) ก่อนที่จะส่งเอกสารต้นฉบับคืนให้กับอังกฤษ การตรวจสอบทางนิติวิทยาศาสตร์แสดงให้เห็นว่าเอกสารเหล่านั้นถูกอ่านแล้ว และการถอดรหัสข้อความของเยอรมันด้วยเครื่องถอดรหัสอัลตร้า (Ultra decryption) แสดงให้เห็นว่าเยอรมันได้ตกหลุมพราง กำลังเสริมของเยอรมันถูกย้ายไปยังกรีซและซาร์ดิเนียก่อนและในช่วงการบุกครองเกาะซิซิลี ส่วนเกาะซิซิลีไม่ได้รับกำลังเสริมใด ๆ

ผลกระทบทั้งหมดของปฏิบัติการเนื้อสับนั้นยังไม่เป็นที่ทราบแน่ชัด แต่เกาะซิซิลีได้รับการปลดปล่อยเร็วกว่าที่คาดไว้ และความสูญเสียก็ต่ำกว่าที่คาดการณ์ไว้ เหตุการณ์ดังกล่าวถูกถ่ายทอดในนวนิยายเรื่อง Operation Heartbreak ใน ค.ศ. 1950 โดยดัฟฟ์ คูเปอร์ อดีตรัฐมนตรี ก่อนที่อีเวน มอนทากู หนึ่งในเจ้าหน้าที่หน่วยข่าวกรองที่วางแผนและดำเนินการปฏิบัติการมินซ์มีท จะเขียนประวัติศาสตร์ใน ค.ศ. 1953 หนังสือของมอนทากูเป็นพื้นฐานของภาพยนตร์อังกฤษเรื่อง The Man Who Never Was ใน ค.ศ. 1956 ภาพยนตร์อังกฤษเรื่องที่สองออกฉายใน ค.ศ. 2021 ในชื่อ Operation Mincemeat และยังถูกดัดแปลงเป็นละครเพลงอีกด้วย

หมวดหมู่:การทัพอิตาลี (สงครามโลกครั้งที่สอง)
หมวดหมู่:ยุทธการและปฏิบัติการทางทหารในสงครามโลกครั้งที่สอง